**Duminica a 14-a după Rusalii**

*(Pilda nunții fiului de împărat)*

**La Sfânta Liturghie**

*a Sfântului Ioan Gură de Aur*

**28 ianuarie 2024**

**Troparul Învierii, glasul** **1:**

**P**iatra fiind pecetluită de iudei şi ostaşii străjuind preacurat Trupul Tău, înviat-ai a treia zi, Mântuitorule, dăruind lumii viaţă; pentru aceasta, puterile cerurilor strigau Ţie, Dătătorule de viaţă: Slavă Învierii Tale, Hristoase! Slavă împărăţiei Tale! Slavă rânduielii Tale, Unule, Iubitorule de oameni!

**Troparul Icoanei Izvorâtoare de Mir a Maicii Domnului Iviron din Hawai** (troparul hramului)**, glasul 1***, Podobie: Locuitor pustiului...* **:**

**Î**nchinându-ne înaintea preamăritei tale Icoane Iviron, Fecioară, ne umplem de străină și nespusă dulce mireasmă; și mirul, revărsându-se din ea, dă vindecare celor credincioși și pocăință și lacrimi celor ce cu dorire îți strigă ție: Slavă mijlocirii tale, Preacurată! Slavă minunilor tale! Slavă darurilor tale, pe care le dai nouă, Marie, Mireasa lui Dumnezeu!

**Troparul Sfântului Cuvios Efrem Sirul**, **glasul al 8-lea:**

**H**arul ce izvorăşte din gura ta, Cuvioase, a umplut de apele vieţii Biserica şi lumii a izbucnit râuri de cucernicie, revărsând asupra noastră apa pocăinţei; ci, învăţându-ne cu cuvintele tale, Părinte Efrem, roagă-te lui Hristos, Dumnezeul nostru, să se mântuiască sufletele noastre.

**Condacul Învierii, glasul 1***, Podobie: Când vei veni întru slavă...***:**

**Î**nviat-ai ca un Dumnezeu din mormânt întru slavă, și lumea împreună ai înviat-o; pentru aceea firea omenească Te laudă ca pe Cel ce ești Dumnezeu. Moartea a pierit și Adam dănțuiește, Stăpâne; iar Eva, fiind izbăvită acum din legături, se bucură, grăind: Tu ești, Hristoase, Cel ce dai tuturor Învierea!

***Slavă...***

**Condacul Sf. Cuvios Efrem Sirul**, **glasul al 2-lea***, Podobie**: Căutând cele de sus...***:**

**C**easul judecăţii pururea mai dinainte văzându-l, ai plâns cu amar, Părinte Efrem, ca un iubitor de linişte; şi îndemânatic învăţător ai fost cu faptele, Cuvioase. Pentru aceasta, Părinte preafericite, pe cei leneşi îi ridici spre pocăinţă.

***Și acum...***

**Condacul Icoanei Izvorâtoare de Mir a Maicii Domnului Iviron din Hawai** (condacul hramului)**, glasul al 8-lea***, Podobie: Deși sfântă Icoana ta...* **:**

**P**reasfântă Născătoare de Dumnezeu, Doamnă, din sfânta și slăvita ta Icoană Iviron, ce a răsărit în insulele Hawai, din dragostea Fiului tău și prin harul și mijlocirea ta, dulce mir izvorăște nespus, care degrabă alină durerile și neputințele celor ce cu bucurie aleargă la cinstitul tău chip. Preamărită Împărăteasă și milostivă Maică, îți strigăm ție: Bucură-te, Portăriță bună, care deschizi credincioșilor ușile raiului! (s*e încheie lung)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Chinonicul duminical, glasul al 8-lea:** **L**ăudaţi pe Domnul din ceruri. Aliluia, Aliluia, Aliluia *(Psalm 148: 1)*.

***Nu sunt schimbări la Sfânta Liturghie.***